1. ------IND- 2021 0018 F-- MT- ------ 20210121 --- --- PROJET

|  |
| --- |
| **IR-REPUBBLIKA FRANĊIŻA** |
|  |  |  |
| Il-Ministeru għat-Tranżizzjoni Ekoloġika  |
|  |  |  |

**Abbozz ta’ Digriet**

**Dwar il-projbizzjoni fuq l-installazzjoni ta’ sistemi ta’ produzzjoni tat-tisħin u tal-misħun domestiku li jikkunsmaw prinċipalment karburanti b’livell għoli ta’ emissjonijiet ta’ gassijiet serra f’bini għal użu residenzjali jew professjonali**

NOR: TRER2021746D

*Pubbliku kkonċernat: sidien ta’ bini għal użu residenzjali jew professjonali li jixtiequ jinstallaw tagħmir ta’ produzzjoni tat-tisħin jew tal-misħun domestiku ġdid.*

*Suġġett: id-definizzjoni tal-limitu massimu ta’ emissjonijiet ta’ gassijiet serra għas-sistemi ta’ produzzjoni tat-tisħin jew tal-misħun domestiku li jistgħu jiġu installati fil-bini għal użu residenzjali jew professjonali*

*Dħul fis-seħħ: id-dispożizzjonijiet jidħlu fis-seħħ fl-1 ta’ Lulju 2021 għall-bini ġdid u fl-1 ta’ Jannar 2022 għall-bini eżistenti*

*Nota: L-Artikoli L111-9 u L111-10 tal-Kodiċi tal-Kostruzzjoni u tal-Abitazzjoni jippermettu li l-livelli ta’ enerġija u prestazzjoni ambjentali kompatibbli mal-għanjiet tal-politika nazzjonali tal-enerġija, rispettivament għall-bini ġdid u eżistenti jiġu definiti b’digriet fil-Kunsill tal-Istat.*

*Dan id-digriet jispeċifika l-kriterji ta’ sostituzzjoni tas-sistemi ta’ produzzjoni tat-tisħin jew tal-misħun domestiku, b’mod partikolari fir-rigward tal-emissjonijiet ta’ gassijiet serra, fil-bini għal użu residenzjali jew professjonali ġdid u eżistenti.*

*Referenzi: it-testi maħluqa minn dan id-digriet jinsabu fuq is-sit Légifrance (*[*http://www.legifrance.gouv.fr*](http://www.legifrance.gouv.fr/)*)*

Il-Prim Ministru,

Skont ir-rapport tal-Ministru għat-Tranżizzjoni Ekoloġika,

Wara li kkunsidra d-Direttiva (UE) 2015/1535 tal-Parlament Ewropew u tal-Kunsill tad-9 ta’ Settembru 2015 li tistabbilixxi proċedura għall-għoti ta’ informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika u b’mod partikolari n-notifika Nru 2016/677/F;

Wara li kkunsidra r-Regolament (UE) Nru 305/2011 tal-Parlament Ewropew u tal-Kunsill tad-9 ta’ Marzu 2011 li jistabbilixxi kondizzjonijiet armonizzati għall-kumerċjalizzazzjoni tal-prodotti għall-bini u li jħassar id-Direttiva tal-Kunsill 89/106/KEE;

Wara li kkunsidra l-Kodiċi tal-Kostruzzjoni u tal-Abitazzjoni, b’mod partikolari l-Artikoli L. 111-9 u L. 111-10 tiegħu;

Wara li kkunsidra l-opinjoni tal-Kunsill Superjuri tal-Kostruzzjoni u l-Effiċjenza fl-Enerġija ta’ JJXXSSSS;

Wara li kkunsidra l-opinjoni tal-Kunsill Superjuri għall-Enerġija ta’ JJXXSSSS;

Wara li kkunsidra l-opinjoni tal-Kunsill Nazzjonali għall-Evalwazzjoni tal-Istandards ta’ JJXXSSSS;

Wara li kkunsidra l-osservazzjonijiet ifformulati fil-konsultazzjoni pubblika mwettqa minn JJXXSSSS sa JJXXSSSS, skont l-Artikolu L. 123-19-1 tal-Kodiċi tal-Ambjent,

Wara li kkonsulta l-Kunsill tal-Istat (it-taqsima tax-xogħlijiet pubbliċi);

Jordna:

Artikolu 1

Fil-bidu tat-Titolu III tal-Ktieb I tal-Kodiċi tal-Kostruzzjoni u tal-Abitazzjoni, jiddaħħal kapitolu preliminari li jgħid hekk:

“Kapitolu preliminari: Prestazzjoni ambjentali tas-sistemi ta’ produzzjoni tat-tisħin u tal-misħun domestiku

“Art R.130-1:

“I. - L-installazzjoni fil-bini ta’ sistemi ta’ produzzjoni tat-tisħin jew tal-misħun domestiku li jikkunsmaw prinċipalment karburanti li l-emissjonijiet ta’ gassijiet serra tagħhom huma ta’ 250 gCO2eq/kWh PCI jew iktar hija pprojbita, inkluż meta jiġi sostitwit apparat eżistenti.

“II. - Din id-dispożizzjoni mhijiex applikabbli għall-bini eżistenti li juri:

“1° jew li jkun teknikament impossibbli, b’mod evidenti, li jiġi sostitwit it-tagħmir eżistenti b’sistema ta’ produzzjoni tat-tisħin jew tal-misħun domestiku li tikkonforma mal-limitu ta’ emissjonijiet ta’ gassijiet serra ddefinit f’I, b’mod partikolari għal raġunijiet ta’ kobor żejjed, fil-każ tan-nuqqas ta’ konformità ma’ limitazzjonijiet jew mad-dispożizzjonijiet leġiżlattivi jew regolatorji fil-livell tal-paviment jew fil-livell tal-proprjetà;

“2° jew nuqqas ta’ soluzzjoni ta’ konnessjoni ma’ networks tas-sħana jew tal-gass naturali, u meta l-installazzjoni ta’ tagħmir ġdid li jissodisfa d-dispożizzjonijiet ta’ I tkun teħtieġ xogħlijiet ta’ rinforz fuq in-network ta’ distribuzzjoni pubblika tal-elettriku.

“III. - L-awtorità kontraenti tiġġustifika li l-bini jirriżulta minn wieħed mill-każijiet ta’ II billi tipproduċi nota minn espert taħt ir-responsabbiltà tagħha.

“IV. - Id-dispożizzjonijiet ta’ dan l-artikolu japplikaw għall-kostruzzjonijiet ta’ bini ġdid li l-applikazzjoni għal permess ta’ kostruzzjoni tagħhom ġiet sottomessa wara l-1 ta’ Lulju 2021 u għall-bini eżistenti li x-xogħlijiet tagħhom imsemmija f’I jinbdew wara l-1 ta’ Jannar 2022.”

**Artikolu 2**

Il-Ministru għat-Tranżizzjoni Ekoloġika u l-Ministru Delegat fl-Uffiċċju tal-Ministru għat-Tranżizzjoni Ekoloġika, responsabbli għall-Abitazzjoni, huma responsabbli għat-twettiq ta’ dan id-digriet, li se jiġi ppubblikat fil-*Ġurnal Uffiċjali* tar-Repubblika Franċiża.

Magħmul fi

Mill-Prim Ministru

Il-Ministru għat-Tranżizzjoni Ekoloġika,

Barbara POMPILI

Il-Ministru Delegat fl-Uffiċċju tal-Ministru għat-Tranżizzjoni Ekoloġika, responsabbli għall-Abitazzjoni,

Emmanuelle WARGON